Asia harus teraju langkah buka perlindungan paten
KUALA LUMPUR: Asia harus menerajui langkah membuka perlindungan paten bagi menghasilkan versi generik ubat-ubatan penting yang lebih murah untuk menyelamatkan nyawa, khususnya bagi penyakit kritikal dari Covid-19 hingga HIV/Aids, kata Perdana Menteri Tan Sri Muhyiddin Yassin. Beliau yang menyambut baik kenyataan Presiden Amerika Syarikat Joe Biden yang menyatakan hasrat menyokong usaha mengetepikan sementara perlindungan harta intelek (IP) bagi vaksin Covid-19 berkata, langkah itu seharusnya membuka laluan ke arah transformasi penuh sistem paten farmaseutikal. “Menghentikan ia buat sementara tidak memadai. Kewajipan kita adalah untuk mengetepikan ia secara keseluruhan,” katanya dalam ucapan yang disempaikan menerusi rakaman video di persidangan Nikkei’s Future of Asia di Tokyo, semalam. Muhyiddin berkata, berdasarkan kepada Artikel 25(1) Universal Declaration of Human Rights, Pertubuhan Bangsa-bangsa Bersatu (PBB), sudah tiba masanya bagi inovasi-inovasi ini termasuk ubat-ubatan, vaksin dan peralatan perubatan dibawa keluar dari ruang lingkup hak paten individu, dan sebagai gantinya hak milik harta global seharusnya diwujudkan. Bagi membolehkan Asia mencegah dan melawan pandemik dengan lebih efektif, beliau berkata ia perlu beralih daripada pendekatan nasionalisme semata-mata, kepada perkhidmatan kesihatan untuk pelaburan dalam kesihatan sebagai kebaikan awam global. “Dengan menguruskan infrastruktur kesihatan sebagai kebaikan awam global, ia bermakna Asia secara keseluruhannya, menguruskan kesihatan dengan cara bagaimana banyak negara secara sendiri menguruskan isu pendidikan, keselamatan dan alam sekeliling mereka. Hakikatnya ia sebagai bahagian kritikal persamaan global yang disokong oleh pelaburan kolektif demi kepentingan semua,” katanya. Perdana Menteri menegaskan bahawa jangkitan Covid-19 harus ditangani secepat mungkin untuk mencegah varian mutasi yang menjadikan vaksin semasa menjadi tidak lagi berkesan, namun beliau sedar dengan kewujudan rintangan ciptaan manusia untuk mencapai usaha ini. “Contohnya, 27 negara kaya mempunyai 35.5 peratus vaksin ini, walaupun ia hanya meliputi 10.5 peratus daripada penduduk dunia. Negara-negara ini mempunyai dos vaksin yang cukup untuk mengimunkan penduduk melebihi jumlah penduduknya,” kata Muhyiddin. Bukan itu sahaja, Muhyiddin berkata 20 peratus atau 252 juta daripada 1.23 bilion dos yang diberikan kepada orang ramai di 174 negara setakat ini, adalah di Amerika Syarikat sahaja. Dari segi pengeluaran pula, beliau berkata China dan India mengeskport masing-masing kira-kira 200 juta dan 66 juta dos vaksin, sekitar 48 peratus dan 34 peratus daripada jumlah pengeluaran masing-masing. “Sebagai perbandingan Amerika Syarikat dan United Kingdom hanya mengeksport tiga juta dan sejuta dos vaksin mereka masing-masing, atau hanya sekadar 1.1 peratus dan empat peratus jumlah pengeluaran keseluruhan masing-masing” katanya. Muhyiddin berkata, kegagalan kepimpinan global menangani pandemik Covid-19 adalah disebabkan sifat berat sebelah seperti berpuak-puak, persaingan tidak sihat, dan pemikiran jangka pendek. “Sudah tentu tidak realistik untuk menjangka negara-negara tidak akan bersaing, atau mereka mengetepikan usaha membina kepentingan sendiri; tapi kita juga perlu sedar bahawa kejayaan jangka panjang sering kali bukan bermakna melonjakkan negara anda ke hadapan melangkaui segalanya sepanjang masa, setiap kali. “Tentunya ada pandangan bahawa di dunia pasca Covid-19 ini, negara-negara yang paling dermawan, yang membina jambatan dan bukannya ‘tembok pemisah’; serta yang menyatukan jiran-jiran mereka dan bukannya menghalau mereka; yang akan berjaya,” tambahnya. Sementara itu Perdana Menteri berkata, kejayaan bergantung kepada sama ada institusi rantau Asia boleh mengukuhkan diri dengan mekanisma pengurusan konflik yang lebih mantap, dan bergerak maju kearah pandangan lebih fleksibel terhadap kedaulatan negara. Beliau berkata, dengan mempamerkan keupayaan untuk berkongsi kepimpinan dengan negara serantau yang lebih lemah dalam menguruskan konflik ekonomi dan keselamatan, peningkatan kuasa Asia boleh meraih kredibiliti serta kepercayaan global, dan ia boleh membantu ke arah sumbangan substantif terhadap tadbir urus global dari satu sudut kepimpinan dan kekuatan. Muhyiddin berkata, Malaysia juga berikrar akan melakukan yang terbaik bagi menamatkan kesengsaraan pandemik, memutuskan kitaran kemiskinan dan memberi bantuan kepada mereka yang terkesan dengan kezaliman. “Kita perlu bantu sedaya upaya, bukan kerana kita inginkan perdagangan, bukan kerana kita ingin perluaskan pengaruh geo-politik, tetapi kerana itu adalah tindakan bermoral yang yang tepat untuk dilaksanakan,” katanya. – Bernama 
See author's posts
